165/2020

Útdráttur

H var sakfelldur fyrir stórfellt fíkniefnalagabrot, sbr. 173. gr. a almennra hegningarlaga nr. 19/1940, með því að hafa ásamt öðrum manni staðið að innflutningi á samtals 37.755,28 g af amfetamíni og 4.965,28 g af kókaíni, ætluðu til söludreifingar í ágóðaskyni. Fíkniefnin voru flutt frá Þýskalandi falin í bifreið sem ekið var til Danmerkur og þaðan með farþegaferjunni Norrænu til Seyðisfjarðar, þar sem þau fundust við leit. Við ákvörðun refsingar var litið til 3. og 6. töluliðar 1. mgr. 70. gr. almennra hegningarlaga og tekið tillit til styrkleika efnanna. Var H gert að sæta fangelsi í sjö ár en til frádráttar kom gæsluvarðhald sem hann sætti. Þá voru fíkniefnin og bifreiðin, sem notuð var við innflutninginn, gerð upptæk.

Dómur Landsréttar

Mál þetta dæma landsréttardómararnir A-kk-nf E. J-kk-nf, E-kk-nf J-kk-nf og R-kvk-nf H-kvk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 10. mars 2020 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjavíkur 10. febrúar 2020 í málinu nr. S5870/2019.

2 Ákæruvaldið krefst þess að refsing ákærða verði þyngd og staðfest verði niðurstaða héraðsdóms um upptöku fíkniefna og bifreiðar.

3 Ákærði krefst aðallega sýknu af kröfum ákæruvaldsins en til vara að refsing hans verði milduð.

4 Ákærði gaf viðbótarskýrslu við aðalmeðferð málsins fyrir Landsrétti auk þess sem spilaður var hluti hljóð og myndupptöku af framburði hans fyrir héraðsdómi.

Niðurstaða

5 Með ákæru er ákærða gefið að sök að hafa, í félagi við X, fimmtudaginn 1. ágúst 2019, staðið að innflutningi hingað til lands á samtals 37.755,28 g af amfetamíni, með 69,8% meðalstyrkleika í þurru sýni, og 4.965,28 g af kókaíni, með 81,5% meðalstyrkleika, ætluðu til söludreifingar í ágóðaskyni. Fíkniefnin hafi þeir flutt frá Þýskalandi í innanverðri farangursgeymslu bifreiðar, til Danmerkur og þaðan með farþegaferjunni Norrænu til Seyðisfjarðar, þar sem þau fundust við leit. Nánar tiltekið hafði efnunum verið komið fyrir í sérútbúnu, læstu hólfi undir farangursgeymslu bifreiðarinnar. Í héraðsdómi voru ákærðu sakfelldir samkvæmt ákæru og unir dómfelldi X þeirri niðurstöðu.

6 Ákærði neitar sök og hefur frá öndverðu borið að hann hafi ekki vitað af fíkniefnunum í bifreiðinni. Við mat á því hvort lögfull sönnun sé fram komin um þá háttsemi sem ákærða er gefin að sök skiptir máli hversu trúverðugar skýringar hans eru á tilgangi ferðar þeirra X hingað til lands og staðhæfingu hans um að hann hafi ekki haft vitneskju um fíkniefnin, sbr. nánar það sem greinir í 109. gr. laga nr. 88/2008 um meðferð sakamála.

7 Eins og rakið er í hinum áfrýjaða dómi hefur ákærði borið um það hjá lögreglu og fyrir dómi að hann hafi verið beðinn um að taka að sér að vera ökumaður bifreiðarinnar fyrir dómfellda X sem hafi ætlað að dvelja í fríi hér á landi. Ferðin hafi verið greidd af nafngreindum manni og hefði ákærði jafnframt fengið 100 evrur í vasapeninga og átt að fá greiddar 300 evrur í þóknun fyrir ferðina frá þeim manni við heimkomu. Fram kom að ákærði og X þekktust lítið en höfðu kynnst í ferð sem þeir hefðu farið til Íslands í ágúst 2018 á sömu bifreið og hafi tilgangur ferðarinnar og ferðatilhögun verið með sama hætti og sú síðari. Í héraðsdómi er einnig rakinn framburður ákærða og X um ferðir þeirra á bifreiðinni á árinu 2019 til Basel og Óslóar, auk flugferðar til Malaga. Kom fram hjá ákærða að samskipti þeirra hefðu verið takmörkuð á þessum ferðalögum vegna tungumálaerfiðleika. Þeir hafi rætt um einfalda hluti á ensku en ákærði, sem er þýskur, kvaðst tala litla ensku og X, sem er rúmenskur, talaði litla þýsku. Þá kom fram hjá ákærða og X að aðeins hafi komið til greina að nota umrædda bifreið í fyrrgreindum ferðum. Í ljósi framangreinds er tekið undir það mat héraðsdóms að framburður ákærða um að hann hafi ekki vitað um raunverulegan tilgang ferðarinnar hingað til lands sé ótrúverðugur. Þykir sýnt að ákærði hafi að minnsta kosti látið sér í léttu rúmi liggja að fíkniefni væru falin í bifreiðinni sem þeir X fluttu með sér til landsins og ásetningur hans með því staðið til þeirrar háttsemi sem honum er gefin að sök í ákæru. Samkvæmt því, en að öðru leyti með vísan til forsendna hins áfrýjaða dóms, verður hann staðfestur um sakfellingu ákærða og heimfærslu háttsemi hans til refsiákvæða.

8 Samkvæmt matsgerð og framburði verkefnastjóra hjá rannsóknarstofu í lyfja og eiturefnafræði hefði mátt útbúa um 73,5 kg af amfetamíni með 12% styrkleika og 6,7 kg af kókaíni með 60% styrkleika úr hinum haldlögðu fíkniefnum. Að því virtu verður ákvæði héraðsdóms um ákvörðun refsingar, sakarkostnað og upptöku staðfest. 9 Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns fyrir Landsrétti, sem ákveðin verða að meðtöldum virðisaukaskatti eins og í dómsorði greinir.

Dómsorð:

Hinn áfrýjaði dómur skal vera óraskaður.

Ákærði, H-x-x B-x-x S-x-x, greiði allan áfrýjunarkostnað málsins, 1.665.844 krónur, þar með talin málsvarnarlaun skipaðs verjanda síns fyrir Landsrétti, B-kk-ef J-kk-ef lögmanns, 1.605.800 krónur.